Евтим Евтимов
Неочаквана песен

chitanka.info

Нечуваните гласове аз чувам

отвъд онази глуха тишина,

неотсънувания сън сънувам

отвъд виденията на съня.

Незнайното със две очи горещи

започва да ме гледа през звезди.

Неосъзнатите, внезапни срещи

една ръка съзнателно реди.

Непозволените до вчера думи

една усмивка днес ми позволѝ.

Разумните ми казват да съм умен,

а неразумните — да ме боли.

Какво е туй? Любов? Или разлъка

с онези детски, книжни светове?

Една невидима и светла мъка

сега от твоите очи зове.

И аз от края на земята ида,

помамен от най-честната лъжа,

невидимото на света да видя,

неудържимото да задържа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.